Toyota Soarer

Toyota Soarer je luxusný GT športový automobil s karosériou kupé, ktorý v rokoch 1981 až 2005 vyrábala japonská automobilka Toyota. Medzi jej konkurentov na domácom japonskom trhu patria automobily ako Nissan Leopard alebo Mazda Cosmo. Soarer bol automobilom, na ktorom automobilka testovala nové technológie predtým, ako sa dostali do ostatných automobilov Toyota. Všetky verzie toyoty Soarer mali unikátne logo okrídleného leva (nesprávne označovaného ako gryf), ktorý sa používal ako logo.
Z10 (1981-1985).
Toyota Soarer prvej generácie (Z10) mala premiéru v roku 1980 na autosalóne v Osake, s názvom "EX-8". Z10 sa vyrábala od februára 1981 do decembra 1985. Prvá generácia používala šesťvalcové radové motory 2,0 l, 2,8 l a 3,0 litra DOHC. Táto generácia debutovala so zadným náhonom so základom v Supre A60. Automobil používal množstvo technologických prvkov ako dotykom ovládaná a počítačom riadená klimatizácia, digtálna prístrojová doska používajúca LED diódy a podobne.
Z20 (1986-1991).
Od januára 1986 do apríla 1991 sa vyrábala druhá generácia (Z20) Toyoty Soarer. Bola dostupná v niekoľkých variantoch. Úprava druhej generácie bola podobné celej sérii X80, ktorá zahŕňala modely Cressida, Mark II, Chaser and Cresta. Takisto zdieľala platformu podvozku s novo predstavenou Toyotou Supra A70. V druhej generácii bol uvedený systém vozidlového informovania prostredníctvom displeja. V roku 1988 vyrobila tuningová firma TOM’S limitovanú edíciu nazvanú C5. Jej motor 7M-GTE bol upravený na podobný výkon ako ten v modeli Supra Turbo-A. V roku 1989 sa vyrobila limitovaná 500 kusová edícia nazvaná AeroCabin, ktorá mala 2-sedadlovú konfiguráciu interiéru a elektricky skladaciu strechu. Táto edícia bola dostupná len so 4-rýchlostnou automatickou prevodovkou, hnedým koženým interiérom a perleťovým lakom karosérie. V roku 1986 Toyota uviedla v modeli Soarer prvé elektronicky riadené vzduchové odpruženie automobilu na svete, známe ako Toyota Electronic Modulated Suspension.
Z30 (1991-2000).
V polovici roku 1991 debutoval v USA automobil Lexus SC 300/400, pričom v tom istom roku bola v Japonsku predstavená tretia generácia Toyoty soarer s kódovým označením Z30. Tretia generácia zdieľala karosárske a ďalšie komponenty s Lexusom SC, len s rozdielom interiérovej úpravy, konfigurácií pohonu a zvýšeného výkonu. Soarer tretej generácie pokračovala v použití prelomových technických vymožeností predchodcov ako digitálna prístrojová doska či integrovaný systém kontroly vozidla prostredníctvom dotykovej obrazovky v prístrojovej doske. Generácia Z30 tiež bola jednou z prvých automobilov, ktorá používala autonavigáciu GPS cez kompaktný disk. Od začiatku do konca výroby bola generácia Z30 dostupná len so 4-rýchlostnou automatickou prevodovokou, jedine športovejšia JZZ30 Soarer mohla mať 5-rýchlostnú manuálnu prevodovku. Všetky modely mali diferenciál Torsen.
JZZ30 Soarer.
JZZ30 bol jediným modelom, ktorý bol vyrábaný a predávaný bez prestávky od roku 1991 až do konca výroby v roku 2000. Ako športovejší model bol jediný v ponuke s manuálnou prevodovkou. Podobne ako ostatné modely série, bol model JZZ30 vo dvoch výbavách. Základná výbava GT-T a lepšia výbava GT-TL s elektricky nastaviteľnými sedadlami, drevenými obkladmi, tempomatom a elektronickým systémom riadenia podvozku Toyota Electronic Modulated Suspension.
Pohonnou jednotkou bol 2,5-litrový 1JZ-GTE turbodúchadlom prepĺňaný motor. Pôvodne používal na prepĺňanie dve malé turbodúchadlá pracujúce spolu (na rozdiel od sekvenčného twin turbo systému v modeli Supra či Mazda RX-7). Motor poskytoval výkon 208 kW/283 koní a 363 Nm krúticeho momentu pri 4800 ot/min. V auguste 1996 dostal tento motor variabilné časovanie ventilov a použité bolo jedno, účinnejšie turbodúchadlo s lepším hodnotami krútiaceho momentu v stredných a vysokých otáčkach.
V roku 1994 bol uvedený model JZZ31, ktorý používal 3-litrový 2JZ-GE radový šesťvalec s pôvodným výkonom 165 kW/224 koní pri 5800 ot/min a krútiacim momentom 285 Nm pri 4800 ot/min. Neskôr bol jeho výkon zvýšený na 169 kW/230 koní pri 6000 ot/min a krútiaci moment na 304 Nm pri 4000 ot/min.
UZZ30 Soarer.
Model Soarer UZZ30 bol v Japonsku uvedený ako základný model série 30 poháňanej vidlicovými osemvalcovými motormi. Vybavený bol rovnakým 4-litrovým V8 motorom, ako modely UZZ31/32, avšak ťažil z lepšieho pomeru hmotnosti a výkonu, keďže bol ľahší. UZZ30 používal štandardný Tokiko podvozkový kit, základný stereo systém a podobne.
UZZ32 Soarer "Limited".
Vrcholovým modelom série 30 bol Soarer UZZ32, ktorý mal vo výbave všetky voliteľné doplnky určené pre model UZZ31. Takisto mal systém riadenia všetkých štyroch kolies a hydraulické aktívne pruženie Toyota Active Control Suspension. Systém pracoval dobre a poskytoval nezvyčajnú kontrolu a zároveň hladkú jazdu bez krútenia katosérie. Cena tohto automobilu v roku 1995 predstavovala približne 8 miliónov jenov. Celkovo sa vyrobilo 873 kusov modelu UZZ32.
Z40 (2001-2005).
Toyota Soarer série 40 je veľmi identický svojmu ekvivalentu, modelu Lexus SC 430. Táto séria bola vybavená motorom 3UZ-FE VVTi, teda 4,3-litrovým vidlicovým osemvalcom. Motor poskytoval výkon 208 kW/283 koní a krútiaci moment 430 Nm.